অন্য দিকে, হানিফ আমাদেরকে এমন এক গল্প উপহার দেন যা মার্কিন আগ্রাসনের কাহিনীকে সম্পূর্ণ ভিন্ন দৃষ্টিকোন থেকে দেখে। শৈলীর আমেজ বাদ দিয়ে তিনি দিয়েছেন এক তীব্র বর্ণনা, যা পুড়িয়ে দেয়, যা দহন করে; ঠিক যেন মরুভূমির খরতাপ আর মার্কিন ফাইটার জেটের বোমার ভয়ঙ্কর আগুনের মতো। তবে প্রজ্ঞা, আয়রনি, অ্যাবাসার্ডিটির অসাধারণ মিশেল তিনি ঘটিয়েছেন যা দার্শনিক প্রশ্ন উদ্রেক করে, মার্কিন অর্থ দেওয়া যুদ্ধ ও এই সম্পর্কিত যুদ্ধ-অর্থনীতিকে অনবদ্যভাবে বিদ্রুপ করে।